
ΝΟΜΟΣ ΧΑΝΙΩΝ
ΔΗΜΟΣ ΚΙΣΣΑΜΟΥ
ΓΡΑΜΜΑΤΕΙΑ ΔΗΜΑΡΧΟΥ

ΔΕΛΤΙΟ ΤΥΠΟΥ
ΠΑΡΕΜΒΑΣΗ ΔΗΜΑΡΧΟΥ ΣΤΟ ΕΤΗΣΙΟ ΤΑΚΤΙΚΟ ΣΥΝΕΔΡΙΟ ΤΗΣ ΚΕΝΤΡΙΚΗΣ ΕΝΩΣΗΣ ΔΗΜΩΝ ΕΛΛΑΔΑΣ (Κ.Ε.Δ.Ε.)


Σημαντικά ζητήματα που αφορούν την υποστελέχωση των Δήμων, την τεχνική υποστήριξη της Τοπικής Αυτοδιοίκησης, τις περιβαλλοντικές εκκρεμότητες και τις αναπτυξιακές προοπτικές της Κισσάμου ανέδειξε ο Δήμαρχος Κισσάμου, Γιώργος Μυλωνάκης, κατά την παρέμβασή του στο πλαίσιο του ετήσιου Συνεδρίου της Κεντρικής Ένωσης Δήμων Ελλάδας, στην Καλαμάτα.
Ο Δήμαρχος τόνισε ότι είναι πλέον αναγκαίο να περάσουμε από τις διαπιστώσεις στις πράξεις, με συγκεκριμένες αποφάσεις και ουσιαστικές λύσεις για τα προβλήματα που αντιμετωπίζουν οι Δήμοι.
Ιδιαίτερη έμφαση έδωσε στην υποστελέχωση των δημοτικών υπηρεσιών, παρουσιάζοντας την κατάσταση στην Τεχνική Υπηρεσία του Δήμου Κισσάμου, όπου υπηρετεί μόλις ένας μόνιμος μηχανικός, ενώ δεν υπήρξε αποδοχή διορισμού στις τρεις θέσεις μηχανικών που είχαν προκηρυχθεί μέσω ΑΣΕΠ.
Για την αντιμετώπιση του προβλήματος πρότεινε την επανίδρυση των Τεχνικών Υπηρεσιών Δήμων ανά Περιφέρεια (ΤΥΔΚ), με επαρκή στελέχωση, ώστε να παρέχουν σταθερή τεχνική υποστήριξη στους υποστελεχωμένους Δήμους και να διευκολύνουν την ωρίμανση και υλοποίηση έργων.
Παράλληλα, αναφέρθηκε στην ανάγκη ενίσχυσης των διοικητικών και οικονομικών υπηρεσιών, επισημαίνοντας ότι ο Δήμος Κισσάμου διαχειρίζεται ο ίδιος τις αρμοδιότητες ύδρευσης και αποχέτευσης, χωρίς να διαθέτει το απαραίτητο διοικητικό προσωπικό. Έθεσε επίσης το ζήτημα της αναγνώρισης της προϋπηρεσίας των διοικητικών υπαλλήλων που υποστηρίζουν τους δημοτικούς παιδικούς σταθμούς μέσω ΕΣΠΑ, ζητώντας σχετική νομοθετική αποσαφήνιση.
Αναφορικά με τις περιβαλλοντικές και χωροταξικές εκκρεμότητες, ο κ. Μυλωνάκης υπογράμμισε ότι, παρά την ολοκλήρωση των Ειδικών Περιβαλλοντικών Μελετών για τις περιοχές Natura Μπάλος – Γραμβούσα, Ελαφονήσι και Φαλάσαρνα, εκκρεμεί η έκδοση των αντίστοιχων Προεδρικών Διαταγμάτων. Ζήτησε, παράλληλα, σαφείς απαντήσεις για την πορεία του Τοπικού Πολεοδομικού Σχεδίου Κισσάμου, τη δυνατότητα παράλληλης εξέλιξης των δύο διαδικασιών και το χρονοδιάγραμμα ολοκλήρωσής τους.
Ειδική αναφορά έκανε και στο πρόβλημα των ανεπιτήρητων παραγωγικών ζώων, προτείνοντας την απαλλαγή των Δήμων από την αρμοδιότητα περισυλλογής τους και την ανάθεσή της στις κατά τόπους Διευθύνσεις Αγροτικής Οικονομίας και Κτηνιατρικής (ΔΑΟΚ), καθώς οι Δήμοι δεν διαθέτουν το απαιτούμενο εξειδικευμένο προσωπικό και τα μέσα.
Κλείνοντας, ο Δήμαρχος υπογράμμισε ότι η τουριστική και αναπτυξιακή δυναμική της Κισσάμου είναι ήδη πραγματικότητα, επισημαίνοντας ότι για να αξιοποιηθεί προς όφελος της τοπικής κοινωνίας απαιτούνται σύγχρονες υποδομές, προστασία του περιβάλλοντος, επαρκείς δημοτικές υπηρεσίες και ουσιαστική ενίσχυση της Τοπικής Αυτοδιοίκησης.
Όπως χαρακτηριστικά ανέφερε:
«Το ερώτημα δεν είναι αν η Κίσσαμος θα αναπτυχθεί. Η ανάπτυξη και δη η τουριστική είναι ήδη εδώ. Το πραγματικό ερώτημα είναι αν ο Δήμος, αλλά και γενικά η Τοπική Αυτοδιοίκηση, θα έχει τα μέσα, τις υπηρεσίες και το ανθρώπινο δυναμικό για να διαχειριστεί αυτή την ανάπτυξη προς όφελος του τόπου και των ανθρώπων του».
Εκ του Δήμου.

